சி. வி. எம். அண்ணாமலை

“செந்தமிழ்ச் செல்வர்”  சி. வி. எம். அண்ணாமலை (C.V.M. Annamalai) (20 நவம்பர் 1917 - 20 ஏப்ரல் 1997) திராவிட முன்னேற்றக் கழகத்தை (திமுக) சேர்ந்த  தமிழ்நாட்டு அரசியலர் ஆவார்.

 தொடக்க வாழ்க்கை 
காஞ்சிபுரம் நகரில் வாழ்ந்த அம்மாக்கண்ணு - முனிசாமி  இணையரின் நான்காவது மகனாக 20 நவம்பர் 1917 அன்று பிறந்தார் அண்ணாமலை.  காஞ்சிபுரம், தாமல்வார் தெருவில் செயல்பட்டு வந்த சுயமரியாதை இயக்கத்தின் அலுவலகமும், அங்கு வரும் குடிஅரசு போன்ற பகுத்தறிவு தாளிதழ்களும் அவருக்கு இயக்கக் கொள்கைகளை ஊட்டின. தன் 14-ஆம் அகவையில் "பெரியார்" ஈ. வெ. இராமசாமியின் சமூகசீர்த்திருத்த சிந்தனையை ஏற்றுக் கொண்டார். அக் காலத்தில், 'அப்பாகுட்டி' எனும் ஆதி திராவிடரின் வீட்டில் கூழ் அருந்தியமைக்காக ஆதிக்க சாதியினரால் தண்டிக்கப்பட்டார்.

கல்லூரி பயின்று இளங்கலைப் பொறியியல், இளங்கலைச் சட்டம் ஆகிய பட்டங்களைப் பெற்றார்.

 அரசியல் 
1936-இல்  காஞ்சிபுரம் கைத்தறி நெசவாளர்கள் வேலைநிறுத்தத்தையொட்டி நடைபெற்ற பொதுக்கூட்டத்தில் "பேரறிஞர்" கா. ந. அண்ணாதுரைக்கு அறிமுகமானார் அண்ணாமலை. அதன்பின் நீதிக் கட்சியின் செயற்குழு உறுப்பினராய் தன் அரசியல் பணியைத் தொடங்கினார். 1938 இந்தித் திணிப்பு எதிர்ப்புப் போராட்டத்தில் ஈடுபட்டதற்காக ஆறு மாத காலம் பெல்லாரி சிறையில் அடைக்கப்பட்டார். அங்கு  பெரியாரும் இருந்தார்.

அண்ணாவின் சந்திரோதயம் (1943), சிவாஜி கண்ட இந்து இராஜ்யம் (1945) ஆகிய நாடகங்களில் கருணாநிதி, சிவாஜி கணேசன் ஆகியோருடன் இணைந்து நடித்தார்.    இயற்றிய நாடகங்களிலும் நடித்தார்.

திமுக தொடங்கப்பட்டபோது அதன் முதல் செயற்குழு உறுப்பினர்கள் 16 பேரில் ஒருவராகவும்,, அதன் பரப்புரைக் குழு உறுப்பினராகவும், அன்றைய செங்கல்பட்டு மாவட்டச் செயலாளராகவும் பணியாற்றினார்.

1952-ஆம் ஆண்டு தஞ்சையில் வீசிய புயலால் பாதிக்கப்பட்ட மக்களுக்கு நிதி திரட்டித் தர தன்னுடைய 'தூக்குமேடை நாடகத்தைப் பல ஊர்களில் நடத்தினார் "கலைஞர்" மு. கருணாநிதி. அதில் 'பரமார்த்திகர்' எனும் வேடத்தில் நடித்தார் அண்ணாமலை.

1957, 1962 ஆகிய ஆண்டுகளில் நடைபெற்ற மதராசு மாநில சட்டப் பேரவைத் தேர்தல்களின்போது திருப்பெரும்புதூர் தொகுதியில், அன்றைய வேளாண்மை மற்றும் உள்துறை அமைச்சரும் பின்னாளைய மதராசு முதலமைச்சருமான  மு. பக்தவத்சலத்தை எதிர்த்துப் போட்டியிட்டு இரண்டாமிடம் பெற்றார்.

1967 தேர்தலின்போது கடம்பத்தூர் தொகுதியில் போட்டியிட்டு வென்றார். அதன்பின் மார்ச் 27 அன்று அமைக்கப்பட்ட 21 பேர் கொண்ட சட்டப்பேரவை மதிப்பீட்டுக் குழுவில் இடம்பெற்றார். 

மதராசு மாநிலம், தமிழ்நாடு எனப் பெயர்மாற்றம் பெற்றபின் நடைபெற்ற 1971 தமிழ்நாடு சட்டமன்றத் தேர்தலின்போது  காஞ்சிபுரம் தொகுதியில் போட்டியிட்டு வென்றார்.

1974-இல் 11 ஏப்ரல் முதல் 3 மே வரை சட்டப்பேரவை அரசு உத்தரவாதக் குழு உறுப்பினராகப் பணியாற்றினார்.  4 மே 1974 அன்று முதலமைச்சர் கருணாநிதியின் இரண்டாம் அமைச்சரவையில் சமூக நலத்துறை அமைச்சராகச் சேர்க்கப்பட்டார் (அத் துறை, முன்னதாக அதே அமைச்சரவையிலிருந்த சத்தியவாணி முத்துவிடம் இருந்தது). அவ்வமைச்சரவை 31 சனவரி 1976 அன்று கலைக்கப்படும் வரை அண்ணாமலை அப்பொறுப்பில் இருந்தார்.

 சிறப்புகள் 
அண்ணாமலையின் தனித்தமிழ்ப் பணிகளைப் போற்றும் வகையில், 1971-இல் காஞ்சிபுரம் கவிச்சக்கரவர்த்தி ஒட்டக்கூத்தர் அரங்கில் நடைபெற்ற கூட்டத்தில் அறிஞர்களும் சான்றோர்களும் கூடி அவருக்கு ‘செந்தமிழ்ச் செல்வர்' எனும் பட்டத்தை வழங்கினர்.

1986-இல் நடைபெற்ற திமுக முப்பெரும் விழாவில், கருணாநிதியிடமிருந்து அண்ணா விருது பெற்றார்.

 மறைவு 
20 ஏப்ரல் 1997 அன்று தன் 80-ஆம் அகவையில் காலமானார் அண்ணாமலை.

“திராவிடச் சிங்கம் மறைந்தது...திராவிட இயக்கத்தை தாங்கி நின்ற தூண்களில் ஒருவர் நம்மை விட்டு பிரிந்தாரே... தி.மு.க என்ற மூன்று எழுத்துகளில் நம்மவர் கொண்டுள்ள  பாசத்தையும் நேசத்தையும் போலவே. சி.வி.எம். என்ற அந்த மூன்று எழுத்துகளில் நம்மவர் அனைவருக்கும் பாசம் உண்டு, அவரது அஞ்சாநெஞ்சத்தையும், அயரா உழைப்பையும், தொண்டு செய்யும் தாய் உள்ளத்தையும், இதயத்தில் பதிய வைத்துக் கொண்டு, அந்த இனியவர் விட்டுச் சென்றுள்ள பணிகளைத் தொடருவோம்" என்று கருணாநிதி தன் இரங்கல் உரையில் எழுதினார்.

 வழிமரபினர் 
அண்ணாமலையின் மகன் சி. வி. எம். அ. பொன்மொழி (இறப்பு - 31 ஆகத்து 2017), காஞ்சிபுரம் தெற்கு மாவட்ட திமுக அவைத்தலைவராகப் பணியாற்றியவர். இவர் மகன் சி. வி. எம். பி. எழிலரசன், காஞ்சிபுரம் தொகுதிக்கான சட்டப்பேரவை உறுப்பினராக 2016 முதல் பணியாற்றி வருகிறார். திமுக கொள்கைப் பரப்புச் செயலாளராகவும் சி. வி. எம் அண்ணாமலை அறக்கட்டளையின் மேலாண்மைச் செயலாளராகவும் உள்ளார்.

மேற்கோள்கள்

பகுப்பு:தமிழ்நாடு சட்டமன்ற தி. மு. க. உறுப்பினர்கள்
பகுப்பு:5 ஆவது தமிழ்நாடு சட்டமன்ற உறுப்பினர்கள்
பகுப்பு:1917 பிறப்புகள்
பகுப்பு:4 ஆவது தமிழ்நாடு சட்டமன்ற உறுப்பினர்கள்